FLIK
FLIK, Foreningen af Levnedsmiddelingeniører og -kandidater, var en faglig forening for levnedsmiddelingeniører, levnedsmiddelkandidater, bromatologer, ernæringskandidater og andre med en tilsvarende uddannelse, der blev grundlagt i 1976 og blandt andet udgav medlemsbladet Alimenta. FLIK var en opfølgning på Foreningen af Bromatologer, FAB.
FLIK fik fra 2005 sekretariatsfællesskab med Ingeniørforeningen i Danmark, IDA. Samtidig blev Alimenta erstattet af Fødevarer, et månedligt tillæg til IDA's nyhedsblad Ingeniøren, der dengang udkom hver uge. Tillægget udkom sidste gang den 19. oktober 2007, hvorefter fødevarestoffet blev integreret i Ingeniørens øvrige stof.
Levnedsmiddelkandidater og bromatologer organiserer sig nu typisk i IDA. Under IDA varetages fødevarefaglige interesser af to netværk:
IDA Food Network med 2500 medlemmer afholder fagtekniske arrangementer. Bestyrelsen for dette netværk uddelte indtil 2019 FLIK-prisen, senest til prodekan Grete Bertelsen fra Det Natur- og Biovidenskabelige Fakultet, Københavns Universitet.
IDA Levnedsmiddelselskabet afholder hyppige mødearrangementer indenfor fødevarer og fødevareproduktion. IDA Levnedsmiddelselskabet blev etableret i 1958 og har i 2023 2700 medlemmer og 42 virksomhedsmedlemmer.